P r e d k l a d a c i a    s p r á v a

Úloha vypracovať a predložiť na rokovanie vlády SR návrh Národného akčného plánu zamestnanosti na rok 2003 vyplynula z bodu B.1. uznesenia vlády SR č. 111 z 13. februára 2003 k Súhrnnej správe o plnení opatrení Národného akčného plánu zamestnanosti na roky 2002 a 2003 za rok 2002. 

Predkladaný materiál je pokračovaním procesu postupnej realizácie európskej stratégie zamestnanosti na Slovensku, ktorý začal Národným plánom zamestnanosti, ktorý vláda schválila uznesením č. 908 z 8. novembra 2000 a Národným akčným plánom zamestnanosti na roky 2002 a 2003, ktorý vláda SR schválila uznesením č. 362 z 10. apríla 2002.

Materiál je previazaný s úlohami vyplývajúcimi z Programového vyhlásenia vlády SR, Stratégie podpory rastu zamestnanosti prostredníctvom zmien sociálneho systému a trhu práce, Sektorového operačného programu Ľudské zdroje a priorít zo Spoločného hodnotenia priorít zamestnanosti v SR. 

Z hľadiska obsahovej štruktúry Národný akčný plán zamestnanosti na rok 2003 obsahuje v úvodnej časti stručnú analýzu vývoja situácie na trhu práce. V ďalšej časti sú stručne rozpracované na podmienky SR horizontálne ciele – podmienky dosiahnutia plnej zamestnanosti v spoločnosti založenej na vedomostiach zo Zásad politiky zamestnanosti schválených Radou EÚ na rok 2002. 

Nosnou časťou materiálu je  rozpracovanie 18–tich zásad politiky zamestnanosti EÚ na rok 2002 v štvorpilierovej štruktúre do priorít, cieľov a nástrojov na ich dosiahnutie. Dokument obsahuje aj súbor spoločných ukazovateľov na vyhodnotenie dosiahnutého pokroku v realizácii Národného akčného plánu zamestnanosti na rok 2003 tak, aby merateľné výsledky mohli byť porovnané s dosiahnutou úrovňou v členských štátoch EÚ. 

Dokument bol vypracovaný i na základe podkladov a podnetov ministerstiev, krajských úradov, samosprávnych krajov, sociálnych partnerov a ďalších subjektov zainteresovaných do tvorby Národného akčného plánu zamestnanosti.

Materiál bol v rámci medzirezortného pripomienkového konania zaslaný na vyjadrenie 69 subjektom, z ktorých 25 subjektov predložilo pripomienky do určeného termínu, 10 subjektov predložilo svoje stanovisko po určenom termíne a 34 subjektov nepredložilo pripomienky. K materiálu nemalo žiadne pripomienky 23 subjektov. Z predložených             24 pripomienok bolo 19 pripomienok akceptovaných. Päť pripomienok predložených Ministerstvom hospodárstva SR (1), Ministerstvom financií SR (1) a Slovenským zväzom výrobných družstiev (3) nebolo akceptovaných. Ministerstvo hospodárstva SR nesúhlasí s neakceptovaním ich pripomienky. Ministerstvo financií SR a Slovenský zväz výrobných družstiev vyjadrili písomný súhlas s neakceptovaním ich pripomienok.

V rámci medzirezortného pripomienkového konania predložili svoje súhlasné stanoviská k materiálu i Konfederácia odborových zväzov SR a  Asociácia zamestnávateľ-ských zväzov a združení SR. Ich stanoviská neobsahovali konkrétne návrhy na zmenu alebo doplnenie textu v materiáli.